钦定古今图书集成/明伦汇编/官常典/第659卷 > 《郑县尉厅壁记》梁·肃
## 钦定古今图书集成/明伦汇编/官常典/第659卷 > 《郑县尉厅壁记》梁·肃

自华而东，东距洛师抗雄，多临大道。其县有七，若壤
接天府，号因旧国，分郑为之首，又斜邻其陆焉。天官
每铨士补吏，常属意于此。三科之选，其人尤精。比畿
服之偏者，难易相隔，不啻数等，其地望可知也。元年
春正月之后，贤侯才子曰兰陵萧倕，以贞敏恪慎，再
命为尉。掌仓曹出纳与工程修饰之事。事举职修，而
令名随之。暇日谓予曰：“兹邑之作，非旧也，初在于州
东北隅。广德中，以贼臣周智先以河潼叛，放暴兵，爇
官寺，且胁诱将吏，生立己祠，而栋宇斯崇。及王孙致
诛，牧民者从便宜而重改作，乃刷灭凶慝之遗尘，徙
二治焉。是厅盖祠之馀也。嘻！曩者凭而为妖，今乃即
而为政。合于大顺，用鉴将来。是宜书”之，以告昧者。予
于是著之屋壁，且以纪夫人之美。若风俗、疆土与置
邑之年代分于尉。今监察御史黎逢尝编为《郑志》，藏
在州府中，可覆视也，故不书。时御史中丞董公为邦
之三载，秋九月，定安梁肃记。